හිරු සී.අයි.ඒ. හරහා අනාවරණය කළ මුහුදු මහා විහාරය අවට සිදුවන ඉඩම් කොල්ලය පිළිබදව  අග්‍රාමාත්‍ය මහින්ද රාජපක්ෂ මහතාගේ අවධානය යොමු තිබෙනවා.ඒ අනුව, අග්‍රාමාත්‍යවරයාගේ උපදෙස් පරිදි අද අමාත්‍ය එස්.එම්.චන්ද්‍රසේන මහතා ඇතුළු රාජ්‍ය නිලධාරීන් පිරිසක් මුහුදු මහා විහාරයට අයත් පුරා විද්‍යා ඉඩම් කොල්ලකෑම පිළිබද සොයාබැලීම සදහා එම විහාරස්ථානය වෙත පැමිණියා.නැගෙනහිර පළාතේ ඉතිරිව පවතින පුරාවිද්‍යා ස්ථාන අතුරින් මුහුදු මහා විහාරය අයත් භූමිය බෞද්ධ උරුමය සහිත අතිශය වටිනා පුරා විද්‍යාත්මක බිම්කඩක්.පුරා විද්‍යා දෙපාර්තමේන්තු ලිපි ලේඛණ අනුව 1951 වසරේදී ගැසට් පත්‍රයක් මගින් මුහුදු මහා විහාරයට අක්කර 72 කට වැඩි වපසරියක් අයත් බව ප්‍රකාශයට පත් කර තිබුනා.එහෙත්, යළි 1965 වර්ෂයේදී නිකුත් කළ ගැසට් පත්‍රයට අනුව මුහුදු මහා විහාරයට වෙන් කර ඇති භූමි ප්‍රදේශය අක්කර 30 කට සීමා වුණා.